‘এসো গো মা সরস্বতী, কণ্ঠপুরে হব সতী...’
কারাগারের অন্দরে দ্বিজ কানাই রচিত গীতিকাব্যের এই দু’টি লাইন দিয়েই যেন শুরু। বছর ঘুরতে না ঘুরতেই কারা-আধিকারিকেরা দেখছেন, সৃষ্টির আনন্দ বদলে দিয়েছে পলিকে। এতটাই যে, দমদম জেল কর্তৃপক্ষের সামনে পলি মাইতি শুধু বন্দি নয়। সংশোধন প্রক্রিয়ার একটি উদাহরণও।
২০১৪ সালের জুলাইয়ে উত্তর ২৪ পরগনার বামনগাছিতে খুন হয়েছিলেন প্রতিবাদী যুবক সৌরভ চৌধুরী। তার কিছু দিনের মধ্যেই ওই হত্যাকাণ্ডে জড়িত সন্দেহে গ্রেফতার হন পলি । তাঁর বিরুদ্ধে অভিযোগ, সৌরভ-হত্যার মূল অভিযুক্ত শ্যামল কর্মকার এবং তার সঙ্গীদের নিজের বাড়িতে আশ্রয় দিয়েছিলেন পলি। ২০১৬ সালে বারাসতের এক আদালত পাঁচ বছরের সশ্রম কারাদণ্ড দিয়েছিল পলিকে।
গ্রেফতার হওয়ার পর থেকেই পলি দমদম জেলে বন্দি। সেখানেই দ্বিজ কানাই রচিত ‘মহুয়া সুন্দরী’ নাটকে কাজ করতে শুরু করেন তিনি। নাটকের দল ‘থিয়েটার ট্রাভেলার, কলকাতা’র পরিচালক সম্রাট বসুর কথায়, ‘‘জেলে যখন ‘মহুয়া সুন্দরী’ মঞ্চস্থ করার জন্য কর্মশালা শুরু করেছি, তখন পলি নাচতেই জানত না। ওখানেই ও নাচ শিখেছে, অভিনয়ও শিখেছে। এখন কিন্তু ও পোড়খাওয়া অভিনেত্রী।’’ তিনি জানাচ্ছেন, নাটকের জুতো সেলাই থেকে চণ্ডীপাঠ— সবকিছুই করেন পলি।
দমদম জেলের সুপার দেবাশিস চক্রবর্তী জানাচ্ছেন, এখন নাচের সঙ্গে সঙ্গে জেলের মধ্যে সাংস্কৃতিক অনুষ্ঠানেও পলি নিয়মিত আবৃত্তি এবং গানও করেন। সম্প্রতি আঁকা শিখছেন। পলির কথায়, ‘‘মনের আনন্দই টেনে এনেছে গান, নাচ, আঁকা শেখার দিকে।’’ তিনি ইতিমধ্যেই সম্রাটদের জানিয়েছেন, ছাড়া পাওয়ার পরেও তিনি চালিয়ে যেতে চান তাঁর সাংস্কৃতিক কর্মকাণ্ড।
কারা দফতরের একাংশের মতে, নিঃসন্দেহে পলি নতুন এক উদাহরণ তৈরি করবেন কারাগারের অন্তরালে সংশোধন প্রক্রিয়ার। এর আগে নাইজেল আকারার মতো অনেক বন্দিই জেল থেকে বেরিয়েও চালিয়ে গিয়েছেন অভিনয়ের কাজ। কেউবা নিজের বাড়িতেই খুলে ফেলেছেন আঁকা শেখানোর স্কুল। কারা-আধিকারিকদের আশা, সেই পথেই পলিও জেল থেকে মুক্তি পেয়ে তাঁর বদলে যাওয়া পথেই চলবেন।